Broj: 711-I-333-M-6/22-02-19

Zagreb, 21. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Petra Tresića, direktora trgovačkog društva Komunalno Stari Grad d.o.o., za davanjem mišljenja Povjerenstva,** na 155. sjednici održanoj dana 21. siječnja 2022.g. daje sljedeće

**MIŠLJENJE**

**Obveznik Petar Tresić, direktor trgovačkog društva Komunalno Stari Grad d.o.o., može biti vlasnik obrta za turizam „PETAR“, ali sukladno odredbi članka 18. stavka 1. ZSSI-a ne može tijekom obnašanja navedene javne dužnosti obavljati poslove upravljanja tim obrtom te je dužan poslove upravljanja prenijeti na poslovođu.**

Obrazloženje

Zahtjev za davanjem mišljenja Povjerenstva podnio je obveznik Petar Tresić, direktor trgovačkog društva Komunalno Stari Grad d.o.o. U Povjerenstvu zahtjev je zaprimljen 10. siječnja 2022. pod poslovnim brojem 711-U-247-M-6/22-01-4, povodom kojeg se vodi predmet broj M-6/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Petar Tresić povodom obnašanja dužnosti direktora trgovačkog društva Komunalno Stari Grad d.o.o., a koje je u 100% vlasništvu Grada Starog Grada na Hvaru, dužan pridržavati se odredbi ZSSI-a

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je dana 21. svibnja 2021.g. stupio na funkciju direktora tvrtke Komunalno Stari Grad d.o.o., koje je u stopostotnom vlasništvu Grada Stari Grad na Hvaru. Obveznik navodi da je još 2016.g. otvorio obrt s paušalnim načinom oporezivanja „PETAR“ koji je obrt za turizam, gdje je on nositelj obrta i jedini zaposleni te ga zanima je li obvezan prenijeti upravljačka prava na drugu osobu. Obveznik navodi i da se obrt bavi kopnenim prijevozom putnika te organizacijom i prodajom izleta te da djeluje samo tijekom ljetne sezone, iako je cjelogodišnji

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 1. Zakona o obrtu („Narodne novine“, broj 143/13, 127/19 i 41/20) propisano je da je obrt u smislu ovoga Zakona samostalno i trajno obavljanje dopuštenih gospodarskih djelatnosti u skladu sa člankom 8. ovoga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. istog Zakona propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. ovoga Zakona. Stavkom 2. istog članka propisano je da poslovođa vodi obrt u ime i za račun obrtnika.

Uvidom u obrtni registar utvrđeno je da je obveznik Petar Tresić vlasnik obrta za turizam „PETAR“ te da se obrt bavi djelatnostima taksi službe i putničkih agencija. Isto tako utvrđeno je da je navedeni obrt osnovan 25. veljače 2016.g.

Povjerenstvo ističe kako obveznik može biti vlasnik obrta, međutim, tijekom obnašanja dužnosti ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu.

Povjerenstvo pritom napominje kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu pa poslovođa obrta može biti i povezana osoba u smislu članka 5. stavka 6. ZSSI-a, odnosno član obitelji te svaka druga fizička osoba koja je zaposlenik u obrtu.

Obveznik je postojanje obrta te eventualne prihode s te osnove dužan prijaviti Povjerenstvu u imovinskoj kartici koju podnosi sukladno odredbama ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Petar Tresić, putem dostavljene e-mail adrese
2. Objava na internetskoj stranici Povjerenstva
3. Pismohrana